กรมปศุสัตว์ ร่วมกับมูลนิธิช้างแห่งประเทศไทย จัดงานวันช้างไทย “ วิถีคน วิถีช้าง สู่การอยู่ร่วมกันอย่างยั่งยืน ”
นายสัตวแพทย์สรวิศ ธานีโต อธิบดีกรมปศุสัตว์ เปิดเผยหลังเป็นประธานกล่าวเปิดงาน วันช้างไทยเพื่อเป็นการระลึกถึงช้างไทยที่เป็นสัตว์ประจำชาติ ว่ากรมปศุสัตว์ได้ให้ความสำคัญในเรื่องช้างไทย โดยกองสวัสดิภาพสัตว์และสัตวแพทย์บริการ มีหน้าที่รับผิดชอบ ร่วมกับสำนักควบคุม ป้องกันและบำบัดโรคสัตว์ ดำเนินการด้านสุขภาพของช้าง ฝึกอบรมนายสัตวแพทย์ในจังหวัดที่มีการเลี้ยงช้าง ให้มีความรู้ความสามารถในการดูแลสุขภาพช้างและจัดตั้งทีมหมอช้างในพื้นที่ วางแนวทางการป้องกันและควบคุมโรคช้างที่สำคัญ ซึ่งอาจสร้างความเสียหายทางเศรษฐกิจให้กับช้าง การสนับสนุนส่งเสริมการคิดค้นวิธีการตรวจวินิจฉัย การรักษาและการป้องกันโรคดังกล่าว ให้มีประสิทธิภาพยิ่งขึ้นเพื่อหยุดยั้งการเกิดและการระบาดของโรค ซึ่งการรักษาโรคในช้างแต่ละครั้งมีค่าใช้จ่ายสูง ส่งผลกระทบต่อเจ้าของช้างส่วนใหญ่เป็นเกษตรกรในชนบท อาจไม่สามารถจ่ายค่ารักษาได้ กรมปศุสัตว์ จึงจำเป็นต้องดำเนินการในเรื่องการพัฒนาสุขภาพ ให้ช้างมีสุขภาพแข็งแรงเพื่อลดการเจ็บไข้ได้ป่วย ในการนี้กรมปศุสัตว์ บริการตรวจสุขภาพช้างและการถ่ายพยาธิประจำปี รวมทั้งส่งเสริมและจัดหาเมล็ดพันธุ์พืชอาหารที่เหมาะสมกับช้างสำหรับให้เจ้าของช้างปลูกเสริมในช่วงแล้งที่ขาดอาหารตามธรรมชาติด้านการส่งเสริมอาชีพควาญช้าง กรมปศุสัตว์ เห็นว่าอาชีพควาญช้างมีส่วนสำคัญในการดูแลช้างให้มีความเป็นอยู่ที่ดี ซึ่งเป็นมีส่วนสำคัญในธุรกิจที่เกี่ยวกับช้าง การสนับสนุนให้มีการยกฐานะอาชีพควาญช้าง ให้มีมาตรฐานวิชาชีพควาญช้างตามที่สถาบัน คุณวุฒิวิชาชีพได้จัดทำขึ้น จึงเป็นภาระหน้าที่ของกรมปศุสัตว์ ที่มุ่งหวังให้มีการยกระดับคุณภาพชีวิตของควาญช้างให้เป็นที่ยอมรับ กรมปศุสัตว์ เร่งบูรณาการความร่วมมือในการทำงานอย่างต่อเนื่อง กับผู้ที่เกี่ยวข้องทั้งภาครัฐ ภาคอุตสาหกรรม ภาคประชาสังคมและองค์กรจัดสวัสดิภาพสัตว์ ในการดำเนินการสนับสนุนกิจกรรมอันเป็นประโยชน์ต่อช้างอย่างสูงสุด ซึ่งกรมปศุสัตว์ ยินดีที่จะเป็นส่วนหนึ่งในการดูแลช่วยเหลือช้างอย่างเต็มกำลังเพื่อนำไปสู่การยกระดับการคุ้มครองช้างไทยอย่างยั่งยืน